SAPPE บวก 6% โบรกอัพเป้าใหม่ 66.10 บ. ลุ้นกำไรปีนี้โต 25%
SAPPE บวก 6% โบรกชี้กำไรหลักปีนี้โต 25% แตะ 831 ล้านบาท รับยอดขายพุ่ง และต้นทุนทยอยปรับลดลง พร้อมปรับเพิ่มราคาเป้าหมายใหม่ 66.10 บาท 
SAPPE บวก 6% โบรกชี้กำไรหลักปีนี้โต 25% แตะ 831 ล้านบาท รับยอดขายพุ่ง และต้นทุนทยอยปรับลดลง พร้อมปรับเพิ่มราคาเป้าหมายใหม่ 66.10 บาท
9 มี.ค. 2566

ผู้สื่อข่าวรายงานว่า วันนี้ (8 มี.ค.66) ราคาหุ้น บริษัท เซ็ปเป้ จำกัด (มหาชน) หรือ SAPPE ณ เวลา 11:04 น. อยู่ที่ระดับ 57.50 บวก 2.75 บาท หรือ 5.02% สูงสุดที่ระดับ 58.50 บาท ต่ำสุดที่ระดับ 56 บาท ด้วยมูลค่าการซื้อขาย 68.84 ล้านบาท

บล.เมย์แบงก์ ระบุในบทวิเคราะห์ (8 มี.ค.66) ว่า ทางฝ่ายวิจัยเพิ่มราคาเป้าหมายขึ้น 10.2% หลังปรับเพิ่มประมาณการกำไรหลักปี 66 เพิ่มขึ้น 8.3% จากที่เพิ่มประมาณการรายได้ 6.1-6.3% (เพื่อสะท้อนเป้าการเติบโต 25% ในปี 66) เพื่อสะท้อนต้นทุนวัตถุดิบบรรจุภัณฑ์ (เม็ดพลาสติก PET) ที่ลดลง โดยเพิ่มราคาเป้าหมายเป็น 66.10 บาท รับแนวโน้มการเติบโตที่ดีขึ้น
โดยประเมินกำไรหลักปีนี้จะเพิ่มขึ้น 25% อยู่ที่ระดับ 831 ล้านบาท และในปี 68 ประเมินกำไรจะเพิ่มสู่ระดับ 1.1 พันล้านบาท ซึ่งเป็นระดับกำไรที่มากกว่าปี 64 ที่ทำได้ 421 ล้านบาทถึง 2 เท่า
บล. กรุงศรี พัฒนสิน กรุงศรี ระบุในบทวิเคราะห์ว่า ทางฝ่ายวิจัยมีมุมมองเป็นบวกต่อยอดส่งออกที่เติบโตชัดเจนในเดือน ม.ค. ของกลุ่มประเทศที่มียอดขายกลุ่ม Top 8 ของบริษัทฯไม่รวมไทย ซึ่งคิดเป็น สัดส่วนราว 55% ของรายได้ทั้งหมด โดยข้อมูลเดือน ม.ค. ประเทศที่เด่นสุดและเป็น New star ของ SAPPE คือ อังกฤษ ที่ยอดส่งออกนิวไฮตามแผนเพิ่มช่องทางจำหน่าย
โดยรวมคาดยังเห็นแนวโน้มผลประกอบการไตรมาส 1/66 ยังเติบโตเด่นในกรอบ 20-25% เมื่อเทียบกับงวดเดียวกันของปีก่อน ยังเป็นไปได้สูง และมีลุ้นอัพไซด์เพิ่มเติม รวมถึงคงมุมมองกำไรจะเร่งตัวตั้งแต่ไตรมาส 1/66 ไปจนถึงไตรมาส 3/66 เมื่อเทียบกับงวดเดียวกันของปีก่อนและจากไตรมาสก่อนหน้าบนรายได้เติบโต และต้นทุนที่ทยอยปรับลง